Leer kinders empatie in 'n selfie-wêreld - Jou Gesin | Solidariteit WêreldJou Gesin | Solidariteit Wêreld
Tuis › Artikels › Leer kinders empatie in 'n selfie-wêreld
Leer kinders empatie in 'n selfie-wêreld
Ons almal het al selfies geneem. Dis heerlik om, sonder die hulp van 'n buitestaander, foto's van jou en jou vriende te kan neem. Sommige kinders neem egter 'n eindelose hoeveelheid selfies, wat hulle dan op sosiale media plaas, om dan te wag vir die "likes" om in te stroom. Die selfie-beheptheid is net een van die uitvloeisels van 'n moderne geneigdheid tot selfbeheptheid. Daar het in die laaste 18 jaar 'n algehele kulturele skuif na hiper-individualisme plaasgevind. Ons fokus al hoe meer op onsself, en is geneig om hoogs kompeterend te wees. Empatiese gedrag het met 40% afgeneem, wat dui op 'n afname in deernis en 'n sin vir gemeenskap.
Hoe kan ons ons kinders help om hierdie fokus op self na buite te skuif? Gelukkig is empatie 'n vaardigheid wat aangeleer kan word. Jy kan jou kinders van kleins af leer om hulleself in ander se skoene te plaas, en hulle in te dink in hoe daardie persoon voel. Hou aan om empatie te leer en uit te leef totdat jou kinders groot is en die huis verlaat.
In 'n era waar kinders meestal boodskappe tik, kan dit vir hulle moeilik wees om gesigsuitdrukkings en stem-intonasies te lees. Help hulle om hulle eie emosies en die emosies van ander te leer verstaan deur genoeg tyd sonder selfone te spandeer. Eet saam as gesin, en gebruik hierdie tyd om oogkontak te maak en lekker te gesels.
Maak 'n plakkaat waarop julle verklaar waarvoor julle as gesin staan. Daar word van almal verwag om vriendelik te wees, vir ander om te gee, en sosiaal verantwoordelik te wees. Hierdie verklaring is van toepassing op die ouers ook.
Fokus op ander mense. Vra gereeld: "Hoe dink jy voel daardie persoon?" Jy kan dit vra wanneer iemand in 'n tv-program deur 'n moeilike tyd gaan, of wanneer jou kind met sy sib baklei het. Jy kan ook vra: "Wat sal hierdie persoon laat beter voel?" Vra hierdie vrae genoeg, en empatie sal inskop.
Lees boeke waarin die karakters deur morele dilemmas gaan, en gebruik dit om empatie te leer.
Help jou kind om beheer van sy emosies te neem deur self-regulasie toe te pas. Wanneer ons gestres voel, kan ons oorlewingsdrang oorneem, wat empatie afskakel. Leer jou kind van kleins af om diep asem te haal en sodoende meer emosioneel bewus te bly ten spyte van stresvolle situasies.
Oefen om om te gee. Jy kan jou kinders aanmoedig om elke dag twee dade te doen wat wys dat hulle omgee. Dit kan enigiets wees. Glimlag vir iemand wat ongelukkig lyk, of maak die deur vir jou juffrou oop. Laat hulle dan vir jou kom vertel wat hulle daardie dag vir ander gedoen het.
Leer jou kind van spanwerk, in plaas van kompetisie. Kompetisie gaan oor self, waar spanwerk medewerkers en probleem-oplossers kweek.
Wees 'n goeie voorbeeld. Vra jouself op 'n weeklikse basis: "Wat het ek hierdie week gedoen om my kinders te wys dat ek vir ander omgee? Hoe help ek my kind om goedhartig te word?" Neem sop na 'n siek vriendin toe, gee komberse aan 'n liefdadigheidsorganisasie, gee vaardigheidsklasse (verniet), of gaan kuier vir die eensame pensionaris wat om die draai van jou af bly. Laat jou kind saam met jou gaan wanneer jy hierdie dade van goedhartigheid gaan verrig.
Lees positiewe nuus saam, sodat jou kinders kan sien dat daar nog hope mooi in hierdie wêreld is, en sodoende kan besef dat hulle ook deel daarvan kan wees. Hulle kan 'n verskil maak deur vrywillig 'n liggie in die donker te wees, deur liefdadigheid, dade van goedhartigheid, en hulle drome passievol na te streef.